Document ID: 32006D0605

KOMMISSIONENS BESLUTNING
af 6. september 2006
om visse beskyttelsesforanstaltninger vedrørende samhandelen inden for Fællesskabet med fjerkræ bestemt til udsætning som fjervildt
(meddelt under nummer K(2006) 3940)
(EØS-relevant tekst)
(2006/605/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked (1), særlig artikel 10, stk. 4,
under henvisning til Rådets direktiv 2005/94/EF af 20. december 2005 om fællesskabsforanstaltninger til bekæmpelse af aviær influenza og om ophævelse af direktiv 92/40/EØF (2), særlig artikel 3, og
ud fra følgende betragtninger:
(1)
Ved Rådets direktiv 90/539/EØF af 15. oktober 1990 om dyresundhedsmæssige betingelser for samhandelen inden for Fællesskabet med fjerkræ og rugeæg samt indførsel heraf fra tredjelande (3) er der fastsat dyresundhedsmæssige betingelser for samhandelen inden for Fællesskabet med fjerkræ og import heraf fra tredjelande, herunder bestemmelser om samhandelen inden for Fællesskabet med og import af fjerkræ bestemt til udsætning som fjervildt.
(2)
I henhold til Kommissionens beslutning 2005/734/EF af 19. oktober 2005 om biosikkerhedsforanstaltninger med henblik på at reducere risikoen for overførsel af højpatogen aviær influenza forårsaget af influenzatype A, subtype H5N1, fra vildtlevende fugle til fjerkræ og andre fugle i fangenskab og om et system for tidlig påvisning i områder med særlig risiko (4) skal medlemsstaterne på deres område afgrænse områder med særlig risiko for indslæbning og forekomst af højpatogen aviær influenza forårsaget af influenzatype A af subtype H5N1 på basis af visse risikofaktorer.
(3)
Fjerkræ bestemt til udsætning som fjervildt omfatter forskellige arter af opdrættet fjervildt, herunder vandfugle. Sådant fjerkræ opdrættes i fangenskab og udsættes derefter i naturen for at blive gjort til genstand for jagt og for at udgøre en kilde til kød af vildtlevende fjervildt.
(4)
Opdræt af fjerkræ bestemt til udsætning som fjervildt indebærer ofte kontakt med vilde fugle og kan derfor udgøre en øget risiko for spredning af aviær influenza, navnlig i forbindelse med sendinger til andre medlemsstater eller tredjelande.
(5)
Erfaringer med udbrud af højpatogen aviær influenza af subtype H5N1 og andre stammer af aviær influenza af subtype H5 og H7 har vist, at den pågældende kategori af fjerkræ i særlig grad er udsat for risiko, og at der bør træffes supplerende foranstaltninger for at reducere sådanne risici.
(6)
Medlemsstaterne bør derfor udforme retningslinjer for god biosikkerhedspraksis for den pågældende type fjerkræproduktion, der indeholder nærmere detaljer om og supplerer de foranstaltninger, der er fastsat i beslutning 2005/734/EF, navnlig med hensyn til bedrifter, hvorfra der afsendes fjerkræ til andre medlemsstater eller tredjelande.
(7)
I direktiv 2005/94/EF er der fastsat visse forebyggende foranstaltninger vedrørende overvågning og tidlig påvisning af aviær influenza. I henhold til direktivet skal der gennemføres overvågningsprogrammer for aviær influenza på fjerkræbedrifter. De retningslinjer for god biosikkerhedspraksis, supplerende biosikkerhedsforanstaltninger og testning forud for afsendelse af fjerkræ, der er fastsat i denne beslutning, forventes at give forstærket garanti med hensyn til samhandel med og eksport af levende fjerkræ og reducere risikoen for spredning af sygdommen.
(8)
Der bør foretages laboratorieundersøgelser i overensstemmelse med procedurerne i Kommissionens beslutning 2006/437/EF af 31. august 2006 om godkendelse af en diagnosticeringsmanual for aviær influenza, jf. Rådets direktiv 2005/94/EF.
(9)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Formål og anvendelsesområde
I denne beslutning fastsættes:
a)
biosikkerhedsforanstaltninger, der skal anvendes på bedrifter, hvor der holdes fjerkræ bestemt til udsætning som fjervildt
b)
overvågningsforanstaltninger, der skal anvendes, når brugsfjerkræ bestemt til udsætning som fjervildt afsendes til andre medlemsstater eller tredjelande.
Artikel 2
Definitioner
I denne beslutning forstås ved:
a)
»fjerkræ«: høns, kalkuner, perlehøns, ænder, gæs, vagtler, duer, fasaner og agerhøns samt strudsefugle (Ratitae), der opdrættes eller holdes i fangenskab med henblik på avl, produktion af kød eller konsumæg eller udsætning som fjervildt
b)
»brugsfjerkræ«: fjerkræ på 72 timer eller derover, der opdrættes med henblik på produktion af kød og/eller konsumæg eller udsætning som fjervildt
c)
»fjervildt«: vildtlevende jagtbare fugle til konsum.
Artikel 3
Retningslinjer for god biosikkerhedspraksis
Medlemsstaterne skal i samarbejde med producenter, der holder fjerkræ bestemt til udsætning som fjervildt, udarbejde retningslinjer for god biosikkerhedspraksis for sådanne bedrifter under hensyntagen til biosikkerhedsforanstaltningerne i beslutning 2005/734/EF (i det følgende benævnt »retningslinjer for god biosikkerhedspraksis«).
Artikel 4
Betingelser for afsendelse af fjerkræ bestemt til udsætning som fjervildt
1. Medlemsstaterne sikrer, at afsendelse til andre medlemsstater eller tredjelande af brugsfjerkræ bestemt til udsætning som fjervildt kun tillades, hvis afsenderbedriften:
a)
har været inspiceret af embedsdyrlægen, som bekræfter, at bedriften overholder retningslinjerne for god biosikkerhedspraksis
b)
i en 2-måneders-periode umiddelbart forud for afsendelsen af fjerkræet
i)
enten har været omfattet af det officielle overvågningsprogram for aviær influenza, jf. artikel 4 i direktiv 2005/94/EF
eller
ii)
har været underkastet en serologisk undersøgelse med negative resultater for aviær influenzavirus af subtype H5 og H7, idet undersøgelsen skal omfatte tilfældigt udtagne stikprøver fra sendingens oprindelsesflok; der udtages:
-
50 prøver, når det drejer sig om ænder eller gæs
-
20 prøver, når det drejer sig om andet fjerkræ.
2. Medlemsstaterne sikrer, at afsendelse til andre medlemsstater eller tredjelande af brugsfjerkræ på under 1 måned bestemt til udsætning som fjervildt kun tillades, hvis:
a)
afsenderbedriften opfylder betingelserne i stk. 1
b)
der inden for 1 uge inden afsendelsen gennemføres en virologisk undersøgelse ved virusisolation eller PCR af 20 kloaksvaberprøver eller 20 svaberprøver fra luftrør eller svælg fra det fjerkræ, der skal afsendes.
3. Medlemsstaterne sikrer, at inden afsendelsen af det brugsfjerkræ, der er omhandlet i stk. 1 og 2 i denne artikel, foretages den kontrolundersøgelse af oprindelsesflokken, der kræves i henhold til artikel 10a, stk. 1, litra c), i direktiv 90/539/EØF, højst 24 timer forud for afsendelsen af sendingen.
4. Medlemsstaterne sikrer, at de laboratorietest, der er foreskrevet i stk. 1, litra b), og stk. 2 i denne artikel, gennemføres i overensstemmelse med den diagnosticeringsmanual, der er fastsat i henhold til artikel 50, stk. 1, i direktiv 2005/94/EF.
Artikel 5
Udstedelse af certifikat
Medlemsstaterne sikrer, at det sundhedscertifikat, der er omhandlet i artikel 17 i direktiv 90/539/EØF, og som ledsager sendinger af fjerkræ bestemt til udsætning som fjervildt, der afsendes til andre medlemsstater, forsynes med følgende påtegning:
»Denne sending er i overensstemmelse med de dyresundhedsbetingelser, der er fastsat i Kommissionens beslutning 2006/605/EF.«
Artikel 6
Overholdelse
Medlemsstaterne træffer straks de fornødne foranstaltninger for at efterkomme denne beslutning og offentliggøre foranstaltningerne. De underretter straks Kommissionen herom.
Artikel 7
Adressat
Denne beslutning er rettet til medlemsstaterne.
Udfærdiget i Bruxelles, den 6. september 2006.

Labels: 0
3
6